*****

ΚΑΝΟΝΙΣΜΟΣ (ΕΟΚ) αριθ. 1791/86 ΤΗΣ ΕΠΙΤΡΟΠΗΣ

της 10ης Ιουνίου 1986

για την τροποποίηση του κανονισμού (ΕΟΚ) αριθ. 1726/70 όσον αφορά τη χορήγηση προκαταβολής επί του ποσού της πριμοδοτήσεως στον καπνό σε φύλλα που καλλιεργείται στην Ελλάδα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 727/70 του Συμβουλίου της 21ης Απριλίου 1970 περί δημιουργίας κοινής οργανώσεως αγοράς στον τομέα του ακατέργαστου καπνού (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 3 παράγραφος 3,

Εκτιμώντας:

ότι, σύμφωνα με τον κανονισμό (ΕΟΚ) αριθ. 1726/70 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1876/84 (4), η χορήγηση προκαταβολής επί του ποσού της πριμοδότησης υπόκειται στη σύναψη συμβάσεως καλλιέργειας ή στην ύπαρξη δήλωσης καλλιέργειας, δεόντως καταχωρημένων και σχετικών με τον καπνό σε φύλλα για τον οποίο ζητείται η πριμοδότηση·

ότι, σύμφωνα με το άρθρο 7 παράγραφος 2 του κανονισμού (ΕΟΚ) αριθ. 1726/70, η χορήγηση προκαταβολής επί του ποσού της πριμοδότησης για τον καπνό των εσοδειών 1982 έως 1986, που καλλιεργήθηκε στην Ελλάδα και υποβλήθηκε στο κράτος αυτό σε εμπορική επεξεργασία και συσκευασία, μπορεί να ζητηθεί ακόμα και ελλείψει σύμβασης καλλιέργειας ή δήλωσης καλλιέργειας· ότι η προκαταβολή επί του ποσού της πριμοδότησης μπορεί να ζητηθεί μέχρι τις 31 Δεκεμβρίου του έτους που ακολουθεί το έτος συγκομιδής·

ότι εξακολουθούν να ισχύουν οι λόγοι οι οποίοι ελήφθησαν υπόψη για να δικαιολογηθεί παρέκκλιση σχετικά με την αίτηση προκαταβολής επί της πριμοδότησης από την οποία επωφελήθηκαν οι αγοραστές ελληνικού καπνού των εσοδειών 1981 και 1982, δυνάμει των διατάξεων του άρθρου 73 της πράξης προσχώρησης της Ελλάδας και οι οποίοι επεκτάθηκαν έως τον καπνό της συγκομικής 1986 με τον κανονισμό (ΕΟΚ) αριθ. 884/85 της Επιτροπής (5)· ότι, παρά τις προσπάθειες που καταβλήθηκαν για την πληροφόρηση των ενδιαφερομένων παραγωγών, το μεγαλύτερο μέρος της παραγωγής καπνού που καλλιεργείται σήμερα στην Ελλάδα δεν καλύπτεται από συμβάσεις καλλιέργειας·

ότι οι συμβάσεις καλλιέργειας παίζουν καθοριστικό ρόλο στην παραγωγή καπνού επειδή επιτρέπουν έναν καλύτερο προσανατολισμό ανάλογα με τη ζήτηση· ότι είναι σκόπιμο να διατηρηθεί για τον καπνό των μελλοντικών εσοδειών η παρέκκλιση που ίσχυσε για τον καπνό της συγκομιδής 1981 έως 1986, προκειμένου να ενθαρρυνθούν οι αγοραστές και οι καλλιεργητές καπνού να συνάπτουν περισσότερες συμβάσεις καλλιέργειας, προκειμένου να επωφεληθούν, καθένας ανάλογα με την περίπτωσή του, των πλεονεκτημάτων που απορρέουν από τις συμβάσεις αυτές·

ότι μια μέγιστη προθεσμία δύο ετών φαίνεται επαρκής για την αποτελεσματική εφαρμογή στην Ελλάδα του συστήματος συμβάσεων που προβλέπεται από τον κανονισμό (ΕΟΚ) αριθ. 1726/70· ότι, κατά συνέπεια, είναι απαραίτητο να παραταθεί η εν λόγω παρέκκλιση για τον καπνό της συγκομιδής του 1987 και 1988·

ότι ο όρος που προβλέπεται στο άρθρο 7 παράγραφος 2 του κανονισμού (ΕΟΚ) αριθ. 1726/70, σύμφωνα με τον οποίο για τη χορήγηση προκαταβολής επί του ποσού της πριμοδότησης η εμπορική επεξεργασία και συσκευασία του καπνού σε φύλλα πρέπει να πραγματοποιούνται στη χώρα παραγωγής, δεν συμβιβάζεται με τους επιδιωκόμενους βάσει της εν λόγω διάταξης στόχους και, επιπλέον, μπορεί να οδηγήσει σε καθεστώς διακριτικής μεταχείρισης μεταξύ των παραγόντων του κράτους μέλους παραγωγής και των παραγόντων των άλλων κρατών μελών· ότι είναι, λοιπόν, σκόπιμο ο όρος αυτός να καταργηθεί·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Καπνού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 7 παράγραφος 2 δεύτερο εδάφιο του κανονισμού (ΕΟΚ) αριθ. 1726/70 αντικαθίσταται από το ακόλουθο κείμενο:

«Κατά παρέκκλιση από την πρώτη περίπτωση του πρώτου εδαφίου, είναι δυνατόν να υποβληθεί αίτηση για προκαταβολή επί του ποσού της πριμοδότησης για τον καπνό της συγκομιδής 1985, 1986, 1987 και 1988 που καλλιεργήθηκε στην Ελλάδα, ακόμα και ελλείψει της σύμβασης καλλιέργειας ή της δήλωσης καλλιέργειας που αναφέρεται στο άρθρο 2β.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Ιουνίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 94 της 28. 4. 1970, σ. 1.

(2) ΕΕ αριθ. L 362 της 21. 12. 1985, σ. 8.

(3) ΕΕ αριθ. L 191 της 27. 8. 1970, σ. 1.

(4) ΕΕ αριθ. L 176 της 3. 7. 1984, σ. 14.

(5) ΕΕ αριθ. L 96 της 3. 4. 1985, σ. 5.